MUNICIPIUL SATU MARE

CABINET PRIMAR

Nr. 44239/27.07.2026
Primarul Municipiului Satu Mare, Kereskényi Gábor,

În temeiul prevederilor art. 136 alin. (1) din O.U.G. nr. 57/2019 privind Codul administrativ, cu modificările și completările ulterioare, inițiez proiectul de hotărâre pentru aprobarea Planului de administrare în integralitatea lui la TRANSURBAN S.A. SATU MARE, pentru perioada 2026-2030, proiect în susținerea căruia formulez prezentul:
REFERAT DE APROBARE
Transurban S.A. Satu Mare este societatea care asigură prestarea serviciului public de transport local de persoane pe raza administrativ-teritorială a Municipiului Satu Mare, în baza Contractului de delegare a gestiunii serviciului nr. 229-41958/15.07.2024, aprobat prin Hotărârea Consiliului Local al Municipiului Satu Mare nr. 192/27.06.2024.

Municipiul Satu Mare deține o participație de 99,84% din capitalul social al Transurban S.A. Satu Mare, exercitând, în condițiile legii, drepturile și obligațiile aferente calității de acționar, precum și atribuțiile specifice autorității publice tutelare.

În acest context, elaborarea și aprobarea Planului de administrare pentru perioada 2026–2030 reprezintă un demers necesar pentru stabilirea cadrului strategic și operațional în care societatea urmează să își desfășoare activitatea, în concordanță cu obiectivele stabilite de autoritatea publică tutelară, cu cerințele aferente serviciului public de transport și cu direcțiile de dezvoltare și modernizare ale Municipiului Satu Mare.

Planul de administrare al Transurban S.A. Satu Mare pentru perioada 2026–2030 integrează componenta de administrare și componenta de management și stabilește direcțiile strategice și obiectivele asumate de organele de administrare și conducere ale societății pentru perioada de mandat.

Totodată, documentul este structurat în corelare cu obiectivele și așteptările autorității publice tutelare, cu obligațiile asumate prin Contractul de delegare a gestiunii serviciului public de transport și cu direcțiile de dezvoltare stabilite prin documentele strategice relevante ale Municipiului Satu Mare.

Printre principalele direcții de dezvoltare urmărite prin Planul de administrare se regăsesc:

· modernizarea și dezvoltarea flotei de transport public și integrarea autobuzelor electrice și a infrastructurii de încărcare aferente;
· modernizarea infrastructurii aferente transportului public local, inclusiv a stațiilor de autobuz;
· dezvoltarea și implementarea unor soluții inteligente pentru managementul traficului și pentru sistemele de ticketing;
· creșterea gradului de digitalizare și eficientizare a serviciilor de transport public;
· pregătirea societății pentru dezvoltarea activității și extinderea serviciilor de transport public în cadrul cooperării intercomunitare;
· îmbunătățirea performanței economico-financiare și a eficienței operaționale a societății;
· asigurarea unui management orientat spre performanță și rezultate;
· creșterea calității serviciului public de transport și îmbunătățirea experienței utilizatorilor.

Planul de administrare cuprinde, de asemenea, indicatori-cheie de performanță financiari și nefinanciari, care constituie instrumente de monitorizare și evaluare a activității organelor de administrare și conducere ale societății și permit urmărirea gradului de îndeplinire a obiectivelor asumate.

Aprobarea Planului de administrare este necesară pentru asigurarea unui cadru unitar și coerent de guvernanță și management al societății, precum și pentru corelarea activității acesteia cu obiectivele strategice ale Municipiului Satu Mare în domeniul mobilității urbane și al transportului public.

Prin aprobarea documentului se creează premisele unei administrări eficiente, transparente și orientate către performanță a societății, cu respectarea principiilor guvernanței corporative și a interesului general al comunității locale.

Având în vedere necesitatea asigurării unui cadru strategic coerent pentru administrarea și conducerea Transurban S.A. Satu Mare, în concordanță cu obiectivele Municipiului Satu Mare în domeniul transportului public și al mobilității urbane, precum și necesitatea monitorizării performanței societății în perioada 2026–2030,

Ținând seama de faptul că Planul de administrare reprezintă instrumentul prin care sunt transpuse în obiective și direcții concrete de acțiune așteptările autorității publice tutelare și sunt stabilite reperele pentru evaluarea performanței organelor de administrare și conducere ale societății,

Consider oportună și necesară aprobarea Planului de administrare al Transurban S.A. Satu Mare pentru perioada 2026–2030, în integralitatea sa.

În consecință, în temeiul prevederilor legale aplicabile, propun Consiliului Local al Municipiului Satu Mare spre analiză și aprobare proiectul de hotărâre privind aprobarea Planului de administrare al Transurban S.A. Satu Mare, pentru perioada 2026–2030, în forma prezentată de executiv.

